વીસમી સદીના ચોથા અને પાંચમા દાયકામાં વિપુલ સંખ્યામાં રંજનલક્ષી નવલકથાઓ પ્રગટ કરનાર ગુણવંતરાય આચાર્ય વિશેષે કરીને એમની ‘દરિયાલાલ’ નવલકથાને કારણે સ્મરણીય છે. એમની નવલકથાઓમાં વિશાળ જનસમૂહને આકર્ષી રાખનાર કોઈ તત્ત્વ હોય તો તે કથારસ છે. રોમાન્સનો અનુભવ કરાવે તેવી આકર્ષક, કૌતુકપ્રેરક અને ચમત્કારિક ઘટનાઓનું સબળ આલેખન અને પરિસ્થિતિનું નાટ્યાત્મક નિરૂપણ તેમની વિશેષતા છે. તેમણે સાગરકથાઓ, ઐતિહાસિક નવલકથાઓ તેમ જ સામાજિક નવલકથાઓ આપી છે.